আগামী নির্বাচন অংশীদারিমূলক না হওয়ার আশঙ্কা প্রকাশ করে শাহদীন মালিক বলেন, ‘এখন আশঙ্কা হলো, আগামী জাতীয় নির্বাচনটা সম্পূর্ণ সুষ্ঠু ও অংশীদারিমূলক হওয়া নিয়ে। অনেক ধরনের বাধার সৃষ্টি হতে পারে। এই নির্বাচন আমাদের গণতন্ত্রের জন্য ভালো কিছু আনতে পারবে না বলে আমার মনে হয়।’ নির্বাচনকালীন সরকার নিয়ে তিনি বলেন, ‘সংসদ বহাল বা ভেঙে দিয়ে নির্বাচন করার কথা বলা হয়েছে সংবিধানে, সংসদ বহাল থাকলে লেভেল প্লেয়িং ফিল্ড হবে না। সংসদ ভেঙে দিয়ে নির্বাচন অনুষ্ঠানের কথা সংবিধানে ১০ বার বলা হয়েছে। সংসদ বহাল রেখে নির্বাচন করার কথা বলা হয়েছে একবার। সংবিধানে সংসদ ভেঙে দিয়ে নির্বাচনের ব্যবস্থা করার কথা স্পষ্ট করে লেখা আছে। এ ছাড়া আমাদের বেশির ভাগ নির্বাচনই সংসদ ভেঙে দিয়ে হয়েছে। নির্বাচন পিছিয়ে দেওয়ারও বিধান রয়েছে সংবিধানের ৭২ অনুচ্ছেদে।’